Amb la planificació de la gestió dels residus es contribueix a un efectiu compliment de la jerarquia en la gestió, avançant cap a la societat del reciclatge en la que es proposa evitar la producció de residus i fomentar la seva utilització com a recurs.
L'article 6 del Text refós de la Llei reguladora dels residus aprovat pel Decret legislatiu 1/2009, de 21 de juliol, disposa que el Govern ha d'elaborar un programa general de coordinació del conjunt d'accions necessàries adreçades a promoure la prevenció i la minimització dels residus i de llur perillositat, la reutilització dels residus, la recollida selectiva de residus, el reciclatge i altres formes de valorització dels residus, la valorització energètica dels residus, la disposició del rebuig i la regeneració dels sòls i dels espais degradats i a impedir la contaminació del sòl.
En el marc general establert per aquest programa, la Generalitat de Catalunya elabora programes específics per a les diferents fraccions de residus.
En aquest marc s'aprova el Programa de gestió de residus de la construcció de Catalunya.
En el balanç dels resultats assolits en l'aplicació de l'anterior Programa de gestió de residus de la construcció de Catalunya s'ha constatat que la gestió controlada d'aquests residus ha augmentat notablement, i s'ha ampliat la xarxa d'instal·lacions de dipòsit i tractament d'aquests residus que dóna servei al territori de Catalunya i que garanteixen aquesta gestió controlada.
Nogensmenys, cal treballar per aconseguir assolir els objectius de valorització i reduir els percentatges de residus destinats a la deposició controlada.
Així doncs, el Programa de gestió de residus de la construcció de Catalunya és l'instrument que ha de donar resposta als nous reptes que es presenten, especialment pel que fa a la valorització d'aquests residus.
El programa s'estructura en diferents eixos d'actuació que vetllen per afavorir que les opcions de gestió de residus de la construcció i demolició es basin en la prevenció de la generació d'aquests residus i, quan això no sigui possible, en les alternatives que ambientalment resultin més respectuoses.
D'aquesta manera, s'ha elaborat l'informe de sostenibilitat ambiental, s'han celebrat les consultes pertinents, s'ha elaborat la memòria ambiental i s'ha procedit a considerar en l'elaboració del Programa l'informe de sostenibilitat ambiental, el resultat de les consultes i la memòria ambiental.
Aquest Decret aprova el contingut programàtic del document i estableix uns mecanismes per a la seva revisió i seguiment, els quals han de permetre revisar el seu contingut en funció de les circumstàncies socioeconòmiques i ambientals, de forma que constitueixi una eina de treball que es mantingui en tot moment actualitzada i permeti optimitzar la gestió dels residus en el nostre territori.
L'objectiu d'aquest Decret, juntament amb l'aprovació del Programa de gestió de residus de la construcció de Catalunya (PROGROC), és la regulació de la producció i la gestió dels residus de la construcció i demolició, tot desenvolupant la normativa bàsica estatal continguda en el Reial decret 105/2008, d'1 de febrer, pel qual es regula la producció i la gestió dels residus de la construcció i demolició.
Així mateix, es regulen diversos aspectes en relació amb el cànon sobre la deposició controlada dels residus de la construcció, d'acord amb la Llei 8/2008, de 10 de juliol, de finançament de les infraestructures de gestió dels residus i dels cànons sobre la disposició del rebuig dels residus.
A més el Decret, per motius de sistemàtica i coherència legislativa, deroga el Decret 201/1994, de 26 de juliol, regulador dels enderrocs i altres residus de la construcció, i el Decret 161/2001, de 12 de juny, de modificació del Decret 201/1994, de 26 de juliol, regulador dels enderrocs i altres residus de la construcció, tot adaptant les disposicions del Reial decret 105/2008, d'1 de febrer, a la normativa autonòmica.
Per tot això, d'acord amb els dictàmens del Consell de Treball, Econòmic i Social de Catalunya i de la Comissió Jurídica Assessora, a proposta del conseller de Medi Ambient i Habitatge i d'acord amb el Govern,
Els objectius d'aquest Decret són l'aprovació del Programa de gestió de residus de la construcció de Catalunya, la regulació del règim de la producció i gestió dels residus de la construcció i demolició i el desenvolupament de la regulació del cànon sobre la deposició controlada dels residus de la construcció que efectua la Llei 8/2008, de 10 de juliol.
Aquest Decret s'aplica a la producció i gestió dels residus de la construcció a l'àmbit territorial de Catalunya.
Règim general de la producció i gestió de residus de la construcció i demolició
3.1 La producció i la gestió dels residus de la construcció i demolició s'ha de realitzar d'acord amb el que disposa el capítol III.
En tot cas, aquest règim no és d'aplicació en els supòsits següents:
a) Les terres i pedres no contaminades per substàncies perilloses reutilitzades en la mateixa obra, en una obra diferent o en una activitat de restauració, condicionament o rebliment, sempre que es pugui acreditar de forma fefaent la seva destinació a reutilització i que s'hagi previst aquesta reutilització en l'estudi de gestió i en el pla de gestió de residus de la construcció i demolició, d'acord amb el que disposa l'article 15.3.
b) Els residus d'indústries extractives que regula la Directiva 2006/21/CE, de 15 de març.
c) Els llots de drenatge no perillosos reubicats a l'interior de les aigües superficials derivats de les activitats de gestió de les aigües i de les vies navegables, de prevenció de les inundacions o de mitigació dels efectes de les inundacions o les sequeres, regulades pel Text refós de la Llei d'aigües, per la Llei 48/2003, de 26 de novembre, de règim econòmic i de prestació de serveis dels ports d'interès general, i pels tractats internacionals dels quals Espanya sigui part.
3.2 Als residus que es generin en obres de construcció i demolició i estiguin regulats per legislació específica sobre residus, quan estiguin mesclats amb altres residus de construcció i demolició, els és aplicable aquest règim en els aspectes que no prevegi aquella legislació.
a) Residu de construcció i demolició: qualsevol substància o objecte que compleix amb la definició de "residu" inclosa a l'article 3.1.a) del Text refós de la Llei reguladora dels residus, aprovat per Decret legislatiu 1/2009, de 21 de juliol, i es genera en una obra de construcció o demolició.
b) Residu inert: el residu no perillós que no experimenta transformacions físiques, químiques o biològiques significatives, no és soluble ni combustible, ni reacciona físicament ni químicament ni de cap altra manera, no és biodegradable, no afecta negativament altres matèries amb les quals entra en contacte de manera que pugui donar lloc a contaminar el medi ambient o a perjudicar la salut humana.
La lixiviabilitat total, el contingut de contaminants del residu i l'ecotoxicitat del lixiviat han de ser insignificants, i en particular no han de suposar un risc per a la qualitat de les aigües superficials o subterrànies.
c) Obra de construcció o demolició.
La construcció, rehabilitació, reparació, reforma o demolició d'un bé immoble, com ara un edifici, una carretera, un port, un aeroport, un ferrocarril, un canal, una presa, una instal·lació esportiva o d'oci, així com qualsevol altre anàleg d'enginyeria civil.
La realització de treballs que modifiquen la forma o substància del terreny o del subsòl, com ara excavacions, injeccions, urbanitzacions o altres anàlegs, amb exclusió de les activitats a les quals sigui aplicable la Directiva 2006/21/CE del Parlament Europeu i del Consell, de 15 de març, sobre la gestió dels residus d'indústries extractives.
Es considera part integrant de l'obra tota instal·lació que hi doni servei exclusiu, i en la mesura que el seu muntatge i desmuntatge tingui lloc durant l'execució de l'obra o al final, com ara:
plantes de fabricació de formigó, gravaciment o sòl-ciment,
plantes de prefabricats de formigó,
plantes de fabricació de mescles bituminoses,
tallers de fabricació d'encofrats,
tallers d'elaboració de ferralla,
magatzems de materials i magatzems de residus de l'obra mateixa i
plantes de tractament dels residus de construcció i demolició de l'obra.
d) Obra menor de construcció o reparació domiciliària: obra de construcció o demolició en un domicili particular, comerç, oficina o immoble del sector serveis, de tècnica senzilla i entitat constructiva i econòmica escassa, que no suposi alteració del volum, de l'ús, de les instal·lacions d'ús comú o del nombre d'habitatges i locals, i que no necessita cap projecte signat per professionals titulats.
e) Persona productora de residus de construcció i demolició:
La persona física o jurídica titular de la llicència d'obres en una obra de construcció o demolició; en les obres que no necessiten llicència d'obres, té la consideració de persona productora del residu la persona física o jurídica titular del bé immoble objecte d'una obra de construcció o demolició.
La persona física o jurídica que efectua operacions de tractament, de mescla o d'un altre tipus, que ocasionen un canvi de naturalesa o de composició dels residus de construcció o demolició.
La persona importadora o adquirent de residus de construcció i demolició en qualsevol Estat membre de la Unió Europea.
f) Persona posseïdora de residus de construcció i demolició: la persona física o jurídica que té en el seu poder els residus de construcció i demolició i que no té la condició de gestor o gestora de residus.
En tot cas, té la consideració de persona posseïdora la persona física o jurídica que executa l'obra de construcció o demolició, com ara la persona constructora, els o les subcontractistes o els treballadors i treballadores autònomes.
En tot cas, no tenen la consideració de persona posseïdora de residus de construcció i demolició els treballadors i treballadores per compte d'altri.
g) Tractament previ: procés físic, tèrmic, químic o biològic, inclosa la classificació, que canvia les característiques dels residus de construcció i demolició reduint-ne el volum o la perillositat, facilitant-ne la manipulació, incrementant-ne el potencial de valorització o millorant-ne el comportament al dipòsit controlat.
Programa de gestió de residus de la construcció de Catalunya
Aprovació del Programa de gestió de residus de la construcció de Catalunya
S'aprova el Programa de gestió de residus de la construcció de Catalunya que determina amb caràcter programàtic la planificació del Govern de la Generalitat de Catalunya per a la gestió dels residus de la construcció i demolició i que es pot consultar a les dependències de l'Agència de Residus de Catalunya i a la seva seu electrònica [URL].
L'objectiu del Programa de gestió de residus de la construcció de Catalunya (PROGROC) és la planificació de la gestió dels residus de la construcció i demolició, produïts o gestionats a l'àmbit territorial de Catalunya.
Objectius quantitatius de gestió de residus de la construcció i demolició a assolir l'any 2012
S'estableixen per a l'any 2012 els següents objectius en matèria de gestió de residus de la construcció i demolició:
a) Recollida i gestió controlada de residus de la construcció i demolició: 100%.
b) Reducció de la generació de residus de la construcció i demolició: 10%.
c) Reciclatge de residus de la construcció i demolició: 50%.
d) Valorització de residus d'envasos de materials de construcció: 70%.
8.1 El seguiment i l'avaluació de les actuacions previstes en el Programa de gestió de residus de la construcció de Catalunya (PROGROC) correspon a l'Agència de Residus de Catalunya.
8.2 El Programa de gestió de residus de la construcció de Catalunya (PROGROC) ha de ser objecte d'un seguiment i avaluació biennals, d'acord amb els principis de participació pública i transparència.
9.1 La revisió i la modificació del Programa de gestió de residus de la construcció de Catalunya (PROGROC) correspon pel que fa a la seva elaboració i proposta a l'Agència de Residus de Catalunya i pel que fa a la seva aprovació al Govern de la Generalitat de Catalunya.
9.2 El Programa de gestió de residus de la construcció de Catalunya (PROGROC) ha de ser revisat com a màxim en el termini de sis anys.
10.1 Les actuacions previstes en el Programa de gestió de residus de la construcció de Catalunya es financen per l'Agència de Residus de Catalunya d'acord amb allò establert en els Contractes programes subscrits o a subscriure entre l'Agència de Residus de Catalunya i el Govern.
10.2 El calendari previst en el programa per a l'execució de les actuacions s'ha d'ajustar a les disponibilitats pressupostàries de l'Agència de Residus de Catalunya de cada exercici, prioritzant o reprogramant, si escau, les actuacions.
Producció i gestió dels residus de la construcció i demolició
Obligacions de la persona productora de residus de la construcció i demolició
Són obligacions de la persona productora de residus de la construcció i demolició:
a) Complir amb les determinacions establertes a l'article 23 del Text refós de la Llei reguladora dels residus, aprovat per Decret legislatiu 1/2009, de 21 de juliol, així com a les disposicions específiques o complementàries que regulin els residus de la construcció i demolició.
b) Incloure en el projecte d'execució de l'obra, si aquest escau, un estudi de gestió de residus de construcció i demolició, d'acord amb allò establert a l'article 4 del Reial Decret 105/2008 en la forma i amb el contingut establert en el model normalitzat que aprovi l'Agència de Residus de Catalunya, i que està disponible a la seva seu electrònica [URL].
c) Fiançar en el moment d'obtenir la llicència d'obres, si aquesta escau, els costos previstos de gestió dels residus.
Aquesta fiança pot ser dipositada per la persona productora de residus de la construcció o demolició o per un gestor autoritzat que pertanyi a una associació empresarial del sector de la construcció de la qual el productor dels residus en sigui membre.
En tot cas, l'objecte de la garantia ha de ser garantir que els residus de la construcció i demolició generats en una obra concreta per la persona productora seran gestionats d'acord amb la normativa vigent.
L'import de la fiança, que s'ha de dipositar en el moment d'obtenir la llicència d'obres, per a tots els residus de la construcció i demolició es fixa en 11 €/tona de residus previstos en l'estudi de gestió, amb un mínim de 150 euros.
L'execució de la fiança dipositada procedirà en cas d'incompliment de l'obligació garantida, en els termes exposats anteriorment, d'acord amb allò disposat en la normativa aplicable.
Obligacions de la persona posseïdora de residus de la construcció i demolició
12.1 Són obligacions de la persona posseïdora de residus de la construcció i demolició:
a) Complir amb les determinacions establertes a l'article 23 del Text refós de la Llei reguladora dels residus, aprovat pel Decret legislatiu 1/2009, de 21 de juliol, així com a les disposicions específiques o complementàries que regulin els residus de la construcció i demolició.
b) Presentar al productor o productora un pla de gestió que reflecteixi com es portaran a terme les obligacions que li corresponen en relació amb els residus de la construcció i demolició, d'acord amb el que estableix l'article 4 del Reial decret 105/2008, en la forma i amb el contingut establert en el model normalitzat que aprovi l'Agència de Residus de Catalunya, i que està disponible a la seva seu electrònica [URL].
c) Separar, en tot cas, els residus, en les fraccions de petris i no petris i, en les següents fraccions, quan de forma individualitzada per a cadascuna d'elles, la quantitat prevista de generació per al total de l'obra superi les quantitats següents:
12.2 La separació en fraccions de petris i no petris s'ha de portar a terme pel posseïdor o posseïdora dels residus de la construcció i demolició dintre de l'obra en què es produeixin.
12.3 La separació en la resta de fraccions s'ha de portar a terme preferentment pel posseïdor o posseïdora dels residus de construcció i demolició dintre de l'obra en què es produeixin.
Quan per manca d'espai físic a l'obra no resulti tècnicament viable efectuar l'esmentada separació en origen, el posseïdor o posseïdora pot encomanar la separació de fraccions a una persona gestora de residus a una instal·lació externa a l'obra.
En aquest últim cas, la persona posseïdora ha d'obtenir de la persona gestora de la instal·lació documentació acreditativa que aquesta ha complert, en el seu nom, amb l'obligació esmentada.
Obligacions de la persona gestora de residus de la construcció i demolició
Són obligacions de la persona gestora de residus de la construcció i demolició:
a) Complir amb les determinacions establertes a l'article 24 del Text refós de la Llei reguladora dels residus, aprovat pel Decret legislatiu 1/2009, de 21 de juliol, així com a les disposicions específiques o complementàries que regulin els residus de la construcció i demolició.
b) Complir amb les determinacions que constin a la llicència o autorització ambiental.
14.1 Cada lliurament de residus de la construcció i demolició ha de constar en un document de seguiment independent on s'identifiqui:
L'obra de la qual prové el residu de construcció i demolició i el número de llicència d'obres.
La quantitat en tones o metres cúbics, o en ambdós quan sigui possible, de residus a gestionar i la seva codificació d'acord amb el Catàleg Europeu de Residus.
14.2 La persona productora o posseïdora de residus i les persones gestores han de disposar d'un exemplar del document de seguiment, i mantenir els exemplars corresponent a cada any natural durant els cinc anys següents.
14.3 Aquest règim no és aplicable al transport de residus de la construcció i demolició que requereix autorització i inscripció en el Registre de transportistes de Catalunya, que se sotmet a allò disposat en el Decret 93/1999, de 6 d'abril, sobre procediments de gestió de residus.
15.1 La persona gestora de residus de la construcció i demolició ha d'estendre al posseïdor o posseïdora o al gestor o gestora que li lliuri residus de construcció i demolició, un cop acabada l'obra, els certificats acreditatius de la gestió dels residus rebuts.
En el certificat de gestió ha de constar la identificació de l'obra.
15.2 La persona sol·licitant de la llicència ha de presentar a l'ajuntament corresponent el certificat acreditatiu de la gestió dels residus referent a la quantitat i tipus de residus lliurats.
Aquest document és necessari per al retorn de la fiança establerta d'acord amb l'article 11.
15.3 En cas que en l'Estudi de Gestió i en el corresponent Pla de Gestió s'hagi previst la reutilització de residus generats en la mateixa obra, en una obra diferent o en una activitat de restauració, condicionament o rebliment, cal que la llicència d'obres determini la forma d'acreditació d'aquesta gestió.
Aquesta acreditació pot realitzar-se:
a) mitjançant els serveis tècnics del mateix Ajuntament, o
b) mitjançant empreses acreditades externes.
El cost d'aquesta acreditació ha de ser assumit pel productor dels residus.
Dipòsits controlats de residus inerts
16.1 Els dipòsits controlats de residus inerts han de complir les condicions establertes en el Decret legislatiu 1/2009, així com les disposicions específiques o complementàries que regulin els dipòsits controlats de residus.
16.2 Els dipòsits controlats de residus inerts han de complir les següents característiques tècniques mínimes:
a) Disposar d'un sistema de pesatge que permeti quantificar els residus de la construcció aportats a la instal·lació per cada productor de residus.
b) Disposar d'un sistema d'identificació de materials impropis.
16.3 El projecte de clausura dels dipòsits controlats de residus inerts ha de preveure les seves afeccions i integració al paisatge.
16.4 L'atorgament de la corresponent autorització o llicència ambiental ha de tenir en compte els criteris establerts en l'apartat anterior i la suficiència de les instal·lacions de disposició del rebuig, d'acord amb el Programa de gestió de residus de la construcció de Catalunya.
Activitats de transport de residus inerts de construcció i demolició
17.1 Es crea el Registre de transportistes de residus inerts de construcció i demolició de Catalunya, que s'adscriu a l'Agència de Residus de Catalunya.
17.2 L'exercici de l'activitat de transport de residus inerts de construcció i demolició enumerats en l'annex 3 del Decret 69/2009, de 28 d'abril, resta sotmesa a la comunicació prèvia a l'Agència de Residus de Catalunya, als efectes de la seva inscripció al Registre de transportistes de residus inerts de construcció i demolició de Catalunya.
17.3 La comunicació s'ha de presentar en la forma i amb el contingut establert en el model normalitzat que aprovi l'Agència de Residus de Catalunya i es pot remetre a través de mitjans electrònics.
17.4 Cada vehicle de transport de residus inerts de construcció i demolició ha d'anar documentat amb una còpia del certificat de la inscripció de l'activitat de transport en el Registre de transportistes de residus inerts de construcció i demolició de Catalunya.
Creació d'un fitxer amb dades personals
18.1 Es crea el fitxer que ha de contenir les dades personals de les persones que comuniquen l'exercici de l'activitat de transport de residus inerts de construcció i demolició, que es troba subjecte, a tots els efectes, al que preveu la Llei orgànica 15/1999, de 13 de desembre, de protecció de dades de caràcter personal, i en el seu Reglament, aprovat pel Reial decret 1720/2007, de 21 de desembre.
18.2 Les dades de caràcter personal que s'han de comunicar a efectes de la inscripció en el Registre de transportistes de residus inerts de construcció i demolició de Catalunya s'inclouen en el fitxer que es crea amb la denominació de Fitxer d'inscripció en el Registre de transportistes de residus inerts de construcció i demolició de Catalunya, segons el que estableix l'article 20.1 de la Llei orgànica 15/1999, la regulació del qual es troba en l'annex.
Supòsit de no subjecció al cànon sobre la deposició controlada dels residus de la construcció
Als efectes del que disposa l'article 17.4 de la Llei 8/2008, de 10 de juliol, no tenen la consideració de residus destinats a deposició controlada els residus de la construcció el pla de gestió dels quals compleixi l'objectiu de valorització establert en l'article 7.c).
A aquests efectes, la persona productora dels residus de la construcció ha d'acreditar, davant de la persona titular del dipòsit controlat, la realització de l'estudi de gestió de residus i el corresponent pla de gestió de residus, que compleixin el que estableix l'article 5.1 del Reial decret 105/2008 i aquest Decret.
Distribució dels fons procedents del cànon sobre la deposició controlada dels residus de la construcció
20.1 Els criteris de distribució del retorn del cànon els determina la Junta de Govern per als Residus de la Construcció del Fons de Gestió per als Residus, d'acord amb l'article 6 de la Llei 8/2008.
20.2 Amb la finalitat de procedir a la distribució dels fons procedents del cànon, l'Agència de Residus de Catalunya, entre d'altres actuacions, pot aprovar, anualment, una convocatòria d'ajuts d'acord amb els criteris de retorn aprovats per la Junta de Govern per a Residus de la Construcció del Fons de Gestió, i amb la finalitat de promoure, en el marc del Programa de gestió de residus de la construcció de Catalunya (PROGROC):
Operacions de valorització i optimització de la gestió dels residus de la construcció.
Fomentar la recerca en matèria de prevenció dels residus de la construcció i demolició.
Actuacions de promoció i recerca d'aplicacions dels materials recuperats.
Les infraccions a les disposicions d'aquest Decret són sancionades d'acord amb el que disposa el Decret legislatiu 1/2009.
Per a l'atorgament de la llicència d'obres és requisit necessari la presentació de l'estudi de gestió, tot complint el que disposa l'article 11.2.
En la llicència d'obres s'han de fer constar les condicions específiques necessàries respecte de la gestió dels residus, d'acord amb allò previst a l'estudi de gestió, i en particular l'import de la fiança.
Les obligacions que s'estableixen als articles 11, 12, 14 i 15 no són aplicables a les persones productores o posseïdores de residus de construcció i demolició en obres menors de construcció o reparació domiciliària, que estan subjectes als requisits que estableixin les entitats locals en les seves respectives ordenances municipals.
En la reglamentació del servei de gestió dels residus municipals s'han d'establir els mecanismes de control de l'adequada gestió dels residus procedents d'obres menors.
Els projectes d'obres públiques no subjectes a llicència d'obres es regeixen per la seva normativa específica i han de concretar, en tot cas, el sistema de gestió de les terres i materials sobrants, d'acord amb els objectius fixats per aquest Decret.
6.1 Són aprovats per Resolució del Director o Directora de l'Agència de Residus de Catalunya els següents models normalitzats i documents:
Model normalitzat de l'estudi de gestió de residus de construcció i demolició
Model normalitzat del pla de gestió
Model normalitzat de notificació prèvia de l'exercici de l'activitat de transport de residus no especials de la construcció i demolició
6.2 Aquests documents es fan públics mitjançant la seu electrònica de l'Agència de Residus de Catalunya.
Queda derogat el Decret 201/1994, de 26 de juliol, regulador dels enderrocs i altres residus de la construcció, i el Decret 161/2001, de 12 de juny, de modificació del Decret 201/1994, de 26 de juliol.
Es faculta al conseller o consellera competent en matèria de medi ambient per actualitzar l'import de la fiança establerta en l'article 11 en funció de l'evolució de l'IPC.
—2 Habilitació al conseller o consellera competent en matèria de medi ambient
S'habilita el conseller o consellera competent en matèria de medi ambient per a modificar aspectes estrictament tècnics i reglats del Programa de gestió de residus de la construcció de Catalunya si de l'avaluació i el seguiment que ha de realitzar l'Agència de Residus de Catalunya es constata que aquesta modificació és necessària per adaptar les actuacions previstes a exigències derivades de normativa superior.
Aquest Decret entra en vigor al cap d'un mes de la seva publicació en el Diari Oficial de la Generalitat de Catalunya.
Fitxer d'inscripció en el Registre de transportistes de residus inerts de construcció i demolició de Catalunya
a) Finalitat del fitxer: disposar d'informació de les persones que exerceixen a Catalunya l'activitat de transport de residus inerts de construcció i demolició als efectes de vetllar per una correcta gestió d'aquests residus i portar a terme un control d'aquestes activitats per part de l'Administració.
b) Usos previstos: permetre el coneixement de les persones que realitzen una activitat de transport de residus inerts de construcció i demolició per part de la ciutadania.
c) Persones que resulten obligades a subministrar les dades que consten en el fitxer: persones físiques i representants de persones físiques o jurídiques que realitzin una activitat de transport de residus inerts de construcció i demolició.
d) Procediment de recollida de dades de caràcter personal: mitjançant model normalitzat, aprovat per l'Agència de Residus de Catalunya, en suport paper o electrònic.
e) Procedència de les dades de caràcter personal: de la persona física i del representant de les persones físiques o jurídiques que realitzin una activitat de transport de residus inerts de construcció i demolició.
f) Estructura bàsica del fitxer: fitxer parcialment automatitzat.
g) Descripció dels tipus de dades de caràcter personal inclosos: dades de la persona que realitza la comunicació (nom i cognoms, NIF, adreça postal i electrònica, telèfon i fax) i codi assignat.
h) Cessions de dades de caràcter personal: persones que acreditin un interès legítim i directe
i) Transferències de dades a tercers països: no es fan transferències.
j) Òrgan administratiu responsable del fitxer: Agència de Residus de Catalunya.
k) Servei o unitat davant de la qual es poden exercir els drets d'accés, rectificació, cancel·lació i oposició: Agència de Residus de Catalunya, Dr.
l) Mesures de seguretat i nivell exigible: nivell bàsic.